परीक्षा केंद्र से पकड़ी फर्जी आईएएस को मिली जमानत
कोर्ट ने कहा-यह मृत्युदंड व आजीवन कारावास जैसा अपराध नहीं
भास्कर संवाददाता | अंबाह/मुरैना
परीक्षा केन्द्रों को आईएएस बनकर चेक करने पहुंची भिंड की आरोपी युवती निधि राजावत को न्यायिक मजिस्ट्रेट प्रथम श्रेणी सुरेन्द्र सिंह कुशवाह की अदालत ने मंगलवार को जमानत पर रिहा कर दिया। इसके साथ ही आरोपी शुभम तोमर को भी जमानत का लाभ मिल गया।
न्यायिक मजिस्ट्रेट प्रथम श्रेणी अंबाह सुरेन्द्र सिंह कुशवाह ने पोरसा पुलिस द्वारा पेश किए चालान की सुनवाई करने के बाद फर्जी आईएएस निधि राजावत पुत्री स्व. रामवरन राजावत निवासी भिंड(22) के मामले में टिप्पणी की कि आरोपी युवती ने मृत्युदंड या आजीवन कारावास जैसा अपराध नहीं किया है। चूंकि यह मजिस्ट्रेट ट्रायल है इसलिए उसे जमानत का लाभ दिया जा सकता है। इस आधार पर अदालत ने आरोपी युवती निधि व युवक शुभम तोमर के जमानत आवेदन मंजूर कर लिए। आरोपी निधि राजावत के पिता रामवरन जीवित नहीं हैं। इसलिए उसकी मां विनोद राजावत भिंड से अपनी बेटी की जमानत कराने अंबाह आई थी।
रौब गांठने बनी थी फर्जी आईएएस अफसर
पोरसा पुलिस का कहना है कि पूछताछ के दौरान जो तथ्य सामने आए उनसे लगता है कि आरोपी निधि राजावत पोरसा में घूम-फिरकर, नौकरी की तलाश कर रहे युवाओं पर अपना रुतवा गालिब करना चाहती थी। ताकि लड़के उसके पास नौकरी मांगने के लिए आएं। उस हाल में लड़कों से पैसा ऐंठा जा सके। आरोपी युवती का परिवार आर्थिक रूप से कमजोर है। निधि राजावत बीएससी की पढ़ाई कर रही है इसलिए उसने प्रभाव के आधार पर पैसे कमाने का मन बना लिया।
bho_Deva hin_Deva mar_Deva hin_Deva hin_Deva bho_Deva hin_Deva